Beurtkrag - Suid-Afrikaanse Beurtkrag | Wat kan ons doen?Solidariteit Wêreld
Tuis › Nuuskantoor › Beurtkrag – 1,2,3,4 – tel maar tot by 8!
Deur Reon Janse van Rensburg
Eskom het Maandag paniek deur die hele land gesaai nadat die staatsinstelling die hele land in fase 6 gedompel het. Dit het verbruikers met onsekerheid gelos omdat hulle onseker is wat die nuwe fase behels en daar geen duidelike kommunikasie vanaf Eskom was oor die nuwe plan wat in werking gestel sou word nie.
In November 2018 word beurtkragfases 5 tot 8 reeds op Eskom se webblad gepubliseer. Na aanleiding van navrae vanaf die media het Eskom gesê dat die Wet op Rampbestuur vereis dat hulle gebeurlikheidsplanne vir rampe moet hê. Volgens Eskom word daar al sedert 2015 aan die nuwe plan of fases geskaaf omdat hulle en die munisipaliteite besef het dat daar ʼn noodsaaklikheid is om beurtkrag uit te brei.
Eskom is tans slegs in staat om ʼn kapasiteit van 27,000 MW te genereer terwyl daar ʼn vraag rondom 30,000 MW is. Dit is om dié rede dat Eskom tans beurtkrag moet instel om te verseker dat die nasionale kragnetwerk stabiel bly.
Die huidige kragonderbreking is die grootste onderbreking tot nog toe en dit is die eerste keer dat Eskom kragonderbrekings hoër as fase 4 geïmplementeer het sedert die struktuur van sy beurtkragfases verlede jaar verander is.
Volgens die vorige beurtkragrooster is vier fases geïmplementeer waardeur daar tussen 1,000 MW en 4,000 MW op die nasionale kragnetwerk bespaar word.
Die vorige fases het op die manier verligting vir die stelsel meegebring:
Fase 1 – 1,000 MW
Fase 2 – 2,000 MW
Fase 3 – 3,000 MW
Fase 4 – 4,000 MW
Fase 4, wat voorheen Suid-Afrikaners die ergste sou affekteer, het daartoe gelei dat verbruikers oor ʼn tydperk van vier dae vir ʼn totale tydperk van 24 uur sonder krag sou wees of in erger gevalle van 48 uur oor agt dae.
Slegs ʼn bietjie meer as ʼn jaar later en Eskom se hersiene skedule gaan Suid-Afrikaanse verbruikers nog meer affekteer en moontlik nog warmer onder die kraag laat. Die nuwe skedule sluit agt verskillende fases in, wat 8,000 MW van die nasionale netwerk sal verlig. Dit beteken egter ook dat die kragonderbrekingstydperk of fases gaan verdubbel.
Indien fase 8-beurtkrag geïmplementeer sou word, sal dit beteken dat verbruikers 48 uur oor ʼn tydperk van vier dae sonder krag sal wees of 96 uur oor agt dae.
President Cyril Ramaphosa het laat Maandagaand op die huidige situasie gereageer en gesê dat die energie-uitdagings in die land nie oornag opgelos sal word nie. “Ons het ʼn waagmoedige weg van herstrukturering en herbou ingeslaan. Ondanks die terugslae van die afgelope week maak ons vordering en sal ons geleidelik die vrug van hierdie pogings begin sien,” aldus pres. Ramaphosa.
Wanneer Eskom beurtkrag instel, sny munisipaliteite krag af na “blokke” volgens ʼn gepubliseerde rooster. Eskom sny ook krag af na verbruikers wat elektrisiteit direk vanaf Eskom ontvang.
ʼn Eskom-woordvoerder, Dikatso Mothae, het gesê dat die nuwe rooster nie iets is om oor paniekerig te raak nie.
Volgens Eskom ondervind hulle ook tans tegniese probleme by die Medupi-kragsentrale in Limpopo en daarom ondervind Eskom ʼn tekort aan opwekkingskapasiteit. Volgens ʼn verklaring wat Eskom Maandag uitgereik het, het swaar reën probleme met die hantering van steenkool veroorsaak en bedryfsprobleme tot gevolg gehad. Mothae het ook gesê dat onverwagte oorstromings wat kritieke infrastruktuur beskadig het, ʼn groot rol gespeel het in die skielike verhewiging van beurtkrag na fase 6.
Die nuwe rooster sal op die volgende manier verligting vir die nasionale kragnetwerk bewerkstellig:
Fase 5 – 5,000 MW
Fase 6 – 6,000 MW
Fase 7 – 7,000 MW
Fase 8 – 8,000 MW
Eskom se besluit om Maandag fase-6 beurtkrag in te stel, het verskeie myne genoop om nie werkers vir nagskofte ondergronds te stuur nie. Volgens Business Day het Impala Platinum en Harmony Gold Maandag die besluit geneem. Die besluit het verrykende gevolge omdat verlore skofte nie ingehaal kan word nie en ook omdat myne nie kan produseer as skofte nie gewerk word nie.
Die mynbedryf in Suid-Afrika is ʼn steunpilaar van die Suid-Afrikaanse ekonomie. Dit bied rede tot kommer as Suid-Afrika se grootste myne tot stilstand kom veral omdat die bedryf se bydrae tot die bruto binnelandse produk (BBP) die afgelope jaar afgeneem het.
Skietstilstand bereik oor SAL-sakereddingsplanne
Implats Marula-bedrywighede tydelik opgeskort weens Covid-19
Dinsdag | 19 Mei | 2020
Inperking: Denel kan nie salarisse bekostig